CELEX: 32020R2221
Language: lt
Date: 2020-12-23 00:00:00
Title: Europos Parlamento ir Tarybos reglamentas (ES) 2020/2221 2020 m. gruodžio 23 d. kuriuo iš dalies keičiamas Reglamentas (ES) Nr. 1303/2013, kiek tai susiję su papildomais ištekliais ir įgyvendinimo taisyklėmis, siekiant suteikti paramą COVID-19 pandemijos sukeltai krizei ir jos socialiniams padariniams įveikti skirtiems veiksmams skatinti ir pasirengti žaliajam, skaitmeniniam ir atspariam ekonomikos atgaivinimui (REACT-EU)

2020 12 28   
               
               
                  LT
               
               
                  Europos Sąjungos oficialusis leidinys
               
               
                  L 437/30
               
            
         EUROPOS PARLAMENTO IR TARYBOS REGLAMENTAS (ES) 2020/2221
         2020 m. gruodžio 23 d.
         kuriuo iš dalies keičiamas Reglamentas (ES) Nr. 1303/2013, kiek tai susiję su papildomais ištekliais ir įgyvendinimo taisyklėmis, siekiant suteikti paramą COVID-19 pandemijos sukeltai krizei ir jos socialiniams padariniams įveikti skirtiems veiksmams skatinti ir pasirengti žaliajam, skaitmeniniam ir atspariam ekonomikos atgaivinimui (REACT-EU)
         EUROPOS PARLAMENTAS IR EUROPOS SĄJUNGOS TARYBA,
         atsižvelgdami į Sutartį dėl Europos Sąjungos veikimo, ypač į jos 177 straipsnį ir 322 straipsnio 1 dalies a punktą,
         atsižvelgdami į Europos Komisijos pasiūlymą,
         teisėkūros procedūra priimamo akto projektą perdavus nacionaliniams parlamentams,
         atsižvelgdami į Audito Rūmų nuomonę (1),
         pasikonsultavę su Europos ekonomikos ir socialinių reikalų komitetu,
         atsižvelgdami į Regionų komiteto nuomonę (2),
         laikydamiesi įprastos teisėkūros procedūros (3),
         kadangi:
         
                     (1)
                  
                  
                     valstybes nares paveikė beprecedentė krizė, kilusi dėl COVID-19 pandemijos sukeltų ekonominių, socialinių padarinių ir padarinių sveikatai. Krizė stabdo augimą valstybėse narėse, o tai savo ruožtu dar labiau didina likvidumo trūkumą dėl staiga reikšmingai išaugusių viešųjų investicijų į valstybių narių sveikatos priežiūros sistemas ir kitus ekonomikos sektorius poreikio. Krizė taip pat pablogino žmonių, kuriems gresia skurdas, padėtį ir taip sumažino socialinę sanglaudą valstybėse narėse. Be to, vidaus sienų uždarymas turėjo didelį poveikį ekonominiam bendradarbiavimui, visų pirma pasienio teritorijose, o tai turėjo įtakos važinėjimo į darbą galimybėms ir labai mažų, mažųjų ir vidutinių įmonių (MVĮ) gyvybingumui. Dėl to susidarė išskirtinė padėtis, kuriai spręsti būtinos specialios, neatidėliotinos ir išskirtinės priemonės, kuriomis būtų nedelsiant padarytas poveikis realiajai ekonomikai;
                  
               
                     (2)
                  
                  
                     siekiant reaguoti į krizės poveikį, Europos Parlamento ir Tarybos reglamentai (ES) Nr. 1301/2013 (4) ir (ES) Nr. 1303/2013 (5) buvo iš dalies pakeisti Europos Parlamento ir Tarybos reglamentu (ES) 2020/460 (6), kad būtų sudarytos lankstesnės sąlygos įgyvendinti Europos regioninės plėtros fondo (ERPF), Europos socialinio fondo (ESF), Sanglaudos fondo (toliau kartu – fondai) ir Europos jūrų reikalų ir žuvininkystės fondo (EJRŽF) remiamas veiksmų programas. Vis dėlto didelis neigiamas poveikis Sąjungos ekonomikoms ir visuomenėms dar pablogėjo, todėl abu reglamentai buvo dar kartą iš dalies pakeisti Europos Parlamento ir Tarybos reglamentu (ES) 2020/558 (7). Tais pakeitimais valstybėms narėms buvo suteiktas išskirtinis papildomas lankstumas, kad jos galėtų susitelkti į būtiną atsaką į šią beprecedentę krizę, padidinus galimybę sutelkti nepanaudotą fondų paramą ir supaprastinus su programų įgyvendinimu ir auditu susijusius procedūrinius reikalavimus;
                  
               
                     (3)
                  
                  
                     2020 m. balandžio 23 d. Europos Vadovų Taryba patvirtino gaivinimo veiksmų gaires siekiant atsitiesti po didžiulių sukrėtimų ekonomikai ir, viena vertus, sušvelninti socialinius ir ekonominius padarinius Sąjungai, kuriuos lėmė išskirtiniai valstybių narių nustatyti apribojimai siekiant suvaldyti COVID-19 plitimą, ir, kita vertus, išvengti asimetriško atgaivinimo rizikos, kylančios dėl to, kad skirtingos valstybės narės taiko skirtingas nacionalines priemones, kurios savo ruožtu turėjo didelį poveikį vidaus rinkos veikimui. Gaivinimo veiksmų gairės turi stiprų investicijų komponentą ir ragina įsteigti Europos ekonomikos gaivinimo fondą. Be to, kaip buvo dar kartą patvirtinta 2020 m. liepos 21 d. Europos Vadovų Tarybos išvadose, paveda Komisijai išanalizuoti poreikius, kad tie ištekliai būtų nukreipti į labiausiai nukentėjusius Sąjungos sektorius ir geografines dalis, kartu išaiškinant sąsają su 2021–2027 m. daugiamete finansine programa;
                  
               
                     (4)
                  
                  
                     remiantis Tarybos reglamentu (ES) 2020/2094 (8) ir neviršijant pagal jį skirtų išteklių, Europos struktūrinių ir investicijų fondų finansuojamos gaivinimo ir atsparumo priemonės turėtų būti įgyvendinamos siekiant reaguoti į beprecedentį COVID-19 krizės poveikį. Tokie papildomi ištekliai turėtų būti naudojami taip, kad būtų užtikrintas Reglamente (ES) 2020/2094 numatytų terminų laikymasis;
                  
               
                     (5)
                  
                  
                     šiuo reglamentu nustatomos taisyklės ir įgyvendinimo tvarka, susijusios su papildomais ištekliais, numatytais sanglaudai ir Europos teritorijoms skirtoje ekonomikos gaivinimo pagalbos iniciatyvoje (toliau – REACT-EU), siekiant suteikti paramą COVID-19 pandemijos sukeltai krizei ir jos socialiniams padariniams įveikti skirtiems veiksmams skatinti ir pasirengti žaliajam, skaitmeniniam ir atspariam ekonomikos atgaivinimui. REACT-EU papildoma išskirtinė iki 47 500 000 000 EUR suma 2018 m. kainomis biudžetiniams įsipareigojimams iš struktūrinių fondų 2021 m. ir 2022 m. turėtų būti skirta paremti labiausiai paveiktų valstybių narių ir regionų veiksmams, skirtiems COVID-19 pandemijos sukeltai krizei ir jos socialiniams padariniams įveikti, ir pasirengti žaliajam, skaitmeniniam ir atspariam ekonomikos atgaivinimui (REACT-EU ištekliai), siekiant, kad ištekliai per esamas veiksmų programas greitai pasiektų realiąją ekonomiką. REACT-EU ištekliai skiriami iš Europos Sąjungos ekonomikos gaivinimo priemonės. Dalis REACT-EU išteklių turėtų būti skiriami Komisijos iniciatyva teikiamai techninei paramai. Komisija įgyvendinimo sprendimu turėtų nustatyti REACT-EU išteklių pasiskirstymą kiekvienai valstybei narei, remdamasi paskirstymo būdais, pagrįstais naujausiais turimais objektyviais statistiniais duomenimis apie valstybių narių santykinę gerovę ir COVID-19 krizės poveikio mastą jų ekonomikai ir visuomenei. Prieš taikant paskirstymo metodą 2021 m. REACT-EU ištekliams ir paramai svarbiausiems sektoriams po COVID-19 krizės tam tikrose valstybėse narėse, 100 000 000 EUR ir 50 000 000 EUR sumos atitinkamai turėtų būti skiriamos Liuksemburgui ir Maltai. Paskirstymo būdai turėtų apimti specialią papildomą sumą atokiausiems regionams dėl jų ekonomikos ir visuomenės ypatingo pažeidžiamumo. Tam, kad būtų atsižvelgta į kintantį COVID-19 krizės poveikio pobūdį, 2021 m. šį pasiskirstymą reikėtų patikslinti, kad taikant tą patį paskirstymo būdą ir naudojantis naujausiais 2021 m. spalio 19 d. turimais statistiniais duomenimis būtų paskirstyta 2022 m. REACT-EU išteklių dalis;
                  
               
                     (6)
                  
                  
                     atsižvelgiant į kovos su klimato kaita laikantis Sąjungos įsipareigojimų įgyvendinti Paryžiaus susitarimą ir JT darnaus vystymosi tikslus svarbą, fondai padės integruoti klimato politikos veiksmus ir siekti bendro tikslo 30 proc. Sąjungos biudžeto išlaidų skirti klimato srities tikslams įgyvendinti. Tikimasi, kad 25 proc. REACT-EU bendro finansinio paketo bus skiriama su klimatu susijusiems tikslams. Atsižvelgiant į REACT-EU, kaip krizės įveikimo priemonės, pobūdį ir į šiuo reglamentu suteikiamą lankstumą, įskaitant paramos telkimo pagal temas reikalavimų nebuvimą ir galimybę valstybėms narėms nukreipti REACT-EU išteklius remti ERPF arba ESF veiksmus pagal savo poreikius, valstybių narių įnašai siekiant to tikslo gali skirtis priklausomai nuo nacionalinių prioritetų;
                  
               
                     (7)
                  
                  
                     šiam reglamentui taikomos Europos Parlamento ir Tarybos pagal Sutarties dėl Europos Sąjungos veikimo (toliau – SESV) 322 straipsnį priimtos horizontaliosios finansinės taisyklės. Šios taisyklės nustatytos Europos Parlamento ir Tarybos reglamente (ES, Euratomas) 2018/1046 (9) (toliau – Finansiniame reglamente) ir jomis visų pirma nustatoma biudžeto sudarymo ir vykdymo naudojant dotacijas, viešuosius pirkimus, apdovanojimus ir taikant netiesioginio vykdymo metodą tvarka ir numatoma finansų pareigūnų atsakomybės kontrolė. Pagal SESV 322 straipsnį priimtose taisyklėse taip pat numatyta bendra Sąjungos biudžeto apsaugos sąlygų sistema;
                  
               
                     (8)
                  
                  
                     siekiant valstybėms narėms suteikti kuo daugiau lankstumo nustatant COVID-19 pandemijos sukeltai krizei ir jos socialiniams padariniams įveikti skirtus veiksmus ir rengiantis žaliajam, skaitmeniniam ir atspariam ekonomikos atgaivinimui, asignavimus Komisija turėtų nustatyti valstybių narių lygmeniu. Be to, taip pat reikėtų numatyti galimybę naudoti bet kokius kitus REACT-EU išteklius pagalbai labiausiai skurstantiems asmenims ir Jaunimo užimtumo iniciatyvai (toliau – JUI) paremti. Taip pat būtina nustatyti asignavimų techninei paramai valstybių narių iniciatyva viršutines ribas, kartu valstybėms narėms suteikiant kuo didžiausią lankstumą dėl asignavimų, susijusių su ERPF ar ESF remiamomis veiksmų programomis. ESF veiklos pajėgumas turėtų būti išlaikytas skiriant REACT-EU išteklių užimtumo, visų pirma jaunimo užimtumo pagal sustiprintą Jaunimo garantijų iniciatyvą, įgūdžių ir švietimo, socialinės įtraukties ir sveikatos politikos srityse, didžiausią dėmesį skiriant pagalbai nepalankioje padėtyje esančioms grupėms ir vaikams. Kadangi tikimasi, kad REACT-EU ištekliai bus greitai išleisti, su tais ištekliais susiję įsipareigojimai turėtų būti panaikinami tik užbaigiant veiksmų programas;
                  
               
                     (9)
                  
                  
                     kadangi COVID-19 pandemija skirtingai paveikė valstybių narių regionus ir savivaldybes, svarbu, kad regionų ir vietos subjektai iš valdžios institucijų, ekonominiai ir socialiniai partneriai bei pilietinė visuomenė, laikydamiesi partnerystės principo, dalyvautų rengiant, įgyvendinant, stebint ir vertinant REACT-EU remiamus veiksmus, kuriais siekiama įveikti krizę;
                  
               
                     (10)
                  
                  
                     taip pat REACT-EU išteklių atveju reikėtų nustatyti galimybę finansinius asignavimus pagal investicijų į ekonomikos augimą ir darbo vietų kūrimą tikslą perkelti iš ERPF į ESF ir atvirkščiai pagal Reglamento (ES) Nr. 1303/2013 25a straipsnį. Tokie perkėlimai neturėtų daryti poveikio ištekliams pagal Europos teritorinio bendradarbiavimo tikslą ar specialiam JUI skirtam asignavimui;
                  
               
                     (11)
                  
                  
                     siekiant papildyti veiksmus, kuriems jau teikiama parama iš ERPF, kurios apimtis išplėsta pagal Reglamentą (ES) 2020/460 ir Reglamentą (ES) 2020/558, valstybėms narėms turėtų toliau būti leidžiama papildomus išteklius pirmiausia naudoti investicijoms į sveikatos priežiūros produktus ir paslaugas, įskaitant tarpvalstybines sveikatos priežiūros paslaugas ir institucinę, bendruomeninę globą bei globą šeimoje, paramai apyvartinio kapitalo ar paramos MVĮ investicijoms forma, įskaitant konsultavimo paramą, visų pirma sektoriuose, kurie buvo labiausiai paveikti COVID-19 pandemijos ir kuriuose būtina skubiai imtis gaivinimo priemonių, kaip antai turizmo ir kultūros sektoriuose, investicijoms, kuriomis prisidedama prie perėjimo prie skaitmeninės ir žaliosios ekonomikos, investicijoms į piliečiams teikiamų nediskriminacinių pagrindinių paslaugų infrastruktūrą ir ekonominės paramos priemones regionams, kurie yra labiausiai priklausomi nuo COVID-19 krizės labiausiai paveiktų sektorių. Taip pat reikėtų skatinti glaudesnį bendradarbiavimą, koordinavimą ir didesnį atsparumą sveikatos srityje. Be to, turėtų būti teikiama parama techninei pagalbai. Tikslinga REACT-EU išteklius išskirtinai skirti naujam teminiam tikslui „Veiksmų, skirtų COVID-19 pandemijos sukeltai krizei ir jos socialiniams padariniams įveikti, skatinimas ir pasirengimas žaliajam, skaitmeniniam ir atspariam ekonomikos atgaivinimui“, kuris taip pat turėtų būti vienintelis investavimo prioritetas, kad būtų įmanoma supaprastinti šių išteklių programavimą ir įgyvendinimą;
                  
               
                     (12)
                  
                  
                     ESF atveju valstybės narės REACT-EU išteklius visų pirma turėtų naudoti įsidarbinimo galimybėms ir prieigai prie socialinių sistemų remti, užtikrinant darbo vietų išsaugojimą, be kita ko, taikant sutrumpinto darbo laiko programas ir remiant savarankiškai dirbančius asmenis, taip pat verslininkus, laisvai samdomus darbuotojus, menininkus ir kūrybos sektoriaus darbuotojus. Sutrumpinto darbo laiko programomis ir panašiomis priemonėmis, ypač skirtomis savarankiškai dirbantiems asmenims, siekiama apsaugoti darbuotojus ir savarankiškai dirbančius asmenis nuo nedarbo rizikos, kartu išlaikant tas pačias darbuotojų darbo ir įdarbinimo sąlygas bei darbo užmokestį. Šioms programoms skirti REACT-EU ištekliai turi būti naudojami tik darbuotojams remti. Dabartinėmis išskirtinėmis aplinkybėmis, susidariusiomis dėl COVID-19 pandemijos, paramą sutrumpinto darbo laiko programoms, skirtoms samdomiems darbuotojams ir savarankiškai dirbantiems asmenims, turėtų būti galima teikti net tada, kai ji nėra derinama su aktyviomis darbo rinkai skirtomis priemonėmis, nebent tos priemonės būtų privalomos pagal nacionalinę teisę. Ta taisyklė taip pat turėtų būti vienodai taikoma sutrumpinto darbo laiko programoms, kurios buvo remiamos pagal Reglamentą (ES) Nr. 1303/2013 su pakeitimais, padarytais reglamentais (ES) 2020/460 ir (ES) 2020/558 po COVID-19 krizės, ir kurios ir toliau remiamos pagal specialų investavimo prioritetą „COVID-19 pandemijos sukeltai krizei ir jos socialiniams padariniams įveikti skirtų veiksmų skatinimas ir pasirengimas žaliajam, skaitmeniniam ir atspariam ekonomikos atgaivinimui“. Sąjungos paramos šioms sutrumpinto darbo laiko programomis trukmė turėtų būti ribota;
                  
               
                     (13)
                  
                  
                     parama taip pat turėtų būti teikiama darbo vietų kūrimui ir kokybiškam užimtumui, ypač pažeidžiamoje padėtyje esantiems asmenims, taip pat socialinės įtraukties ir skurdo panaikinimo priemonėms. Jaunimo užimtumo priemonės turėtų būti išplėstos atsižvelgiant į sustiprintą Jaunimo garantijų iniciatyvą. Turėtų būti numatytos investicijos į švietimą, mokymą ir įgūdžių ugdymą, įskaitant perkvalifikavimą ir kvalifikacijos kėlimą, visų pirma palankių sąlygų neturinčioms grupėms. Turėtų būti skatinamos vienodos galimybės naudotis visuotinės svarbos paslaugomis, taip pat ir vaikams, vyresnio amžiaus asmenims, neįgaliesiems, etninėms mažumoms ir benamiams;
                  
               
                     (14)
                  
                  
                     be to, valstybės narės turėtų ir toliau skirti ypatingą dėmesį žmonėms, gyvenantiems kaimo, pasienio, mažiau išsivysčiusiuose, salų, kalnuotuose, retai apgyvendintuose ir atokiausiuose regionuose, taip pat pramonės pertvarkos ir gyventojų skaičiaus mažėjimo paveiktose vietovėse, ir, kai tikslinga, naudoti REACT-EU išteklius tokiems žmonėms remti;
                  
               
                     (15)
                  
                  
                     kadangi laikinas sienų tarp valstybių narių uždarymas sukėlė didelių sunkumų pasienio bendruomenėms ir įmonėms, tikslinga valstybėms narėms leisti skirti REACT-EU išteklių taip pat ir esamoms tarpvalstybinėms programoms pagal Europos teritorinio bendradarbiavimo tikslą;
                  
               
                     (16)
                  
                  
                     siekiant užtikrinti, kad valstybės narės turėtų pakankamai finansinių išteklių skubiai įgyvendinti veiksmus, skirtus COVID-19 pandemijos sukeltai krizei ir jos socialiniams padariniams įveikti ir pasirengti žaliajam, skaitmeniniam ir atspariam ekonomikos atgaivinimui, būtina padidinti pradinio išankstinio finansavimo mokėjimus, kad REACT-EU ištekliais remiami veiksmai galėtų būti greitai įgyvendinami. Išmokėtinas pradinis išankstinis finansavimas turėtų užtikrinti, kad valstybės narės prireikus turėtų lėšų avansui paramos gavėjams sumokėti ir galėtų greitai atlyginti paramos gavėjų išlaidas pagal pateiktus mokėjimo prašymus;
                  
               
                     (17)
                  
                  
                     valstybės narės turėtų turėti galimybę skirti REACT-EU išteklius naujoms specialioms veiksmų programoms pagal investicijų į ekonomikos augimą ir darbo vietų kūrimą tikslą arba naujoms esamų programų prioritetinėms kryptims pagal investicijų į ekonomikos augimą ir darbo vietų kūrimą ir Europos teritorinio bendradarbiavimo tikslus. Siekiant sudaryti sąlygas greitam įgyvendinimui, naujų specialių veiksmų programų atveju turėtų būti galima nurodyti tik tas paskirtąsias institucijas, kurios atsakingos už jau vykdomas ERPF, ESF arba Sanglaudos fondo remiamas programas. Nereikėtų reikalauti valstybių narių ex ante vertinimo, o elementų, reikalingų norint veiksmų programą pateikti Komisijai patvirtinti, skaičius turėtų būti apribotas;
                  
               
                     (18)
                  
                  
                     REACT-EU ištekliai turėtų būti naudojami laikantis darnaus vystymosi ir žalos nedarymo principų, atsižvelgiant į Paryžiaus susitarimą ir JT darnaus vystymosi tikslus. Be to, įgyvendinant veiksmų programas turėtų būti atsižvelgiama į moterų ir vyrų lygybę, lyčių aspekto integravimą ir lyčių aspektu grindžiamo požiūrio įtraukimą, ir tai turėtų būti skatinama;
                  
               
                     (19)
                  
                  
                     siekiant sumažinti viešiesiems biudžetams tenkančią naštą dėl veiksmų, skirtų COVID-19 pandemijos sukeltai krizei ir jos socialiniams padariniams įveikti ir pasirengti žaliajam, skaitmeniniam ir atspariam ekonomikos atgaivinimui, išlaidos veiksmams remti turėtų būti tinkamos finansuoti nuo 2020 m. vasario 1 d. ir valstybėms narėms turėtų būti suteikta išskirtinė galimybė prašyti iki 100 proc. siekiančios bendro finansavimo normos, taikytinos atskiroms veiksmų programų prioritetinėms kryptims, pagal kurias paramai naudojami REACT-EU ištekliai;
                  
               
                     (20)
                  
                  
                     nors svarbu užtikrinti, kad išlaidų tinkamumo finansuoti 2014–2020 m. programavimo laikotarpiu galutinis terminas išliktų 2023 m. gruodžio 31 d., reikėtų aiškiai nurodyti, kad remtini veiksmai vis dar galėtų būti atrinkti 2023 m. laikotarpiu;
                  
               
                     (21)
                  
                  
                     siekiant užtikrinti tam tikrų veiksmų, remiamų iš REACT-EU išteklių, įgyvendinimo tęstinumą, turėtų būti taikomos Reglamente, kuriuo nustatomos bendros Europos regioninės plėtros fondo, „Europos socialinio fondo +“, Sanglaudos fondo, Teisingos pertvarkos fondo ir Europos jūrų reikalų ir žuvininkystės fondo nuostatos ir šių fondų bei Prieglobsčio ir migracijos fondo, Vidaus saugumo fondo ir Sienų valdymo ir vizų priemonės finansinės taisyklės, nustatytos laipsniško vykdymo nuostatos;
                  
               
                     (22)
                  
                  
                     atsižvelgiant į konkrečias lankstumo priemones reaguojant į COVID-19 protrūkį, įtrauktas į Reglamentą (ES) Nr. 1303/2013 Reglamentu (ES) 2020/558, išlaidos, skirtos fiziškai užbaigtiems arba visiškai įgyvendintiems veiksmams, kuriais skatinami veiksmai COVID-19 pandemijos sukeltai krizei ir jos socialiniams padariniams įveikti ir pasirengti žaliajam, skaitmeniniam ir atspariam ekonomikos atgaivinimui, remiamiems pagal atitinkamą naują teminį tikslą, taip pat turėtų būti tinkamos finansuoti, jei atitinkami veiksmai buvo pradėti nuo 2020 m. vasario 1 d.;
                  
               
                     (23)
                  
                  
                     tam, kad valstybės narės REACT-EU išteklius galėtų greitai panaudoti dar šiuo programavimo laikotarpiu, valstybes nares galima pagrįstai išimtine tvarka atleisti nuo prievolės laikytis ex ante sąlygų bei veiklos lėšų rezervo ir veiklos rezultatų plano reikalavimų, nuo reikalavimų, susijusių su paramos telkimu pagal temas, taip pat nuo ribinių verčių tvariai miestų plėtrai gaunant finansavimą iš ERPF bei reikalavimų parengti komunikacijos strategiją, susijusią su REACT-EU ištekliais. Vis dėlto būtina nustatyti, kad valstybės narės iki 2024 m. gruodžio 31 d. atliktų bent vieną vertinimą, kad įvertintų REACT-EU išteklių efektyvumą, veiksmingumą, poveikį ir įtraukumą, taip pat tai, kaip jais prisidėta prie to, kad būtų įgyvendinti naujo specialaus teminio tikslo uždaviniai. Siekiant, kad Sąjungos lygmeniu būtų prieinama informacija, kurią būtų galima palyginti, valstybėms narėms, kai tikslinga, turėtų būti privaloma naudotis Komisijos pateiktais konkrečioms COVID-19 programoms skirtais rodikliais. Be to, valstybės narės ir vadovaujančiosios institucijos, atlikdamos savo pareigas, susijusias su informavimu, komunikavimu ir matomumu, turėtų padidinti Sąjungos nustatytų išskirtinių priemonių ir išteklių matomumą, visų pirma užtikrindamos, kad galimi paramos gavėjai, paramos gavėjai, dalyviai, finansinių priemonių galutiniai gavėjai ir visuomenė žinotų apie šių REACT-EU išteklių buvimą, mastą ir jų teikiamą papildomą paramą;
                  
               
                     (24)
                  
                  
                     siekiant REACT-EU išteklius tikslingai nukreipti į tas geografines vietoves, kur jų labiausiai reikia (tai būtų ypatinga priemonė, taikoma nedarant poveikio bendroms struktūrinių fondų išteklių asignavimo taisyklėms), REACT-EU ERPF ir ESF skirti ištekliai neturėtų būti skirstomi pagal regionų kategorijas. Tačiau valstybės narės, vadovaudamosi ekonominės, socialinės ir teritorinės sanglaudos tikslais, išdėstytais SESV 174 straipsnyje, turėtų atsižvelgti į skirtingų regionų poreikius ir jų išsivystymo lygį siekiant užtikrinti, kad parama būtų teikiama išlaikant pusiausvyrą tarp labiausiai nuo COVID-19 pandemijos poveikio nukentėjusių regionų ir miestų poreikių ir poreikio daugiausia dėmesio ir toliau skirti menkiau išsivysčiusiems regionams. Valstybės narės, laikydamosi partnerystės principo, taip pat turėtų įtraukti vietos ir regionų valdžios institucijas bei atitinkamas pilietinei visuomenei ir socialiniams partneriams atstovaujančias įstaigas;
                  
               
                     (25)
                  
                  
                     išskyrus atvejus, kai šiame reglamente numatytos nukrypti leidžiančios nuostatos, išlaidoms pagal REACT-EU turėtų būti taikomi tie patys įpareigojimai ir apsaugos priemonės kaip ir visam sanglaudos finansavimui. Tai apima pagrindinių teisių paisymą ir Europos Sąjungos pagrindinių teisių chartijos laikymąsi, taip pat veiksmingas kovos su sukčiavimu priemones, įgyvendinamas padedant esamoms valstybių narių ir Sąjungos lygmens kovos su sukčiavimu agentūroms, pavyzdžiui, Europos kovos su sukčiavimu tarnybai ir atitinkamais atvejais Europos prokuratūrai;
                  
               
                     (26)
                  
                  
                     kai patvirtinamos priemonės Sąjungos biudžetui apsaugoti, labai svarbu, kad būtų tinkamai apsaugoti teisėti galutinių gavėjų ir naudos gavėjų interesai;
                  
               
                     (27)
                  
                  
                     siekiant palengvinti lėšų perkėlimą, leidžiamą pagal šį reglamentą nustatytais pakeitimais, Finansinio reglamento 30 straipsnio 1 dalies f punkte nustatyta sąlyga dėl asignavimų panaudojimo tam pačiam tikslui tiems perkėlimams neturėtų būti taikoma;
                  
               
                     (28)
                  
                  
                     kadangi šio reglamento tikslų, t. y. reaguoti į COVID-19 krizės poveikį nustatant lankstumo priemones Europos struktūrinių ir investicijų fondų paramos teikimo srityje, valstybės narės negali deramai pasiekti, o dėl siūlomo veiksmo masto arba poveikio tų tikslų būtų geriau siekti Sąjungos lygmeniu, laikydamasi Europos Sąjungos sutarties 5 straipsnyje nustatyto subsidiarumo principo Sąjunga gali patvirtinti priemones. Pagal tame straipsnyje nustatytą proporcingumo principą šiuo reglamentu neviršijama to, kas būtina nurodytiems tikslams pasiekti;
                  
               
                     (29)
                  
                  
                     atsižvelgiant į tai, kad būtina skubiai reaguoti į padėtį, susidariusią dėl COVID-19 pandemijos, šis reglamentas turėtų įsigalioti jo paskelbimo Europos Sąjungos oficialiajame leidinyje dieną;
                  
               
                     (30)
                  
                  
                     todėl Reglamentas (ES) Nr. 1303/2013 turėtų būti atitinkamai iš dalies pakeistas;
                  
               
                     (31)
                  
                  
                     Susitarimo dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos (10) 135 straipsnio 2 dalyje nustatyta, kad Tarybos reglamento (ES, Euratomas) Nr. 1311/2013 (11) ar Tarybos sprendimo 2014/335/ES, Euratomas (12) pakeitimai, priimti to Susitarimo įsigaliojimo dieną arba vėliau, Jungtinei Karalystei netaikomi, jei tie pakeitimai daro poveikį Jungtinės Karalystės finansiniams įsipareigojimams. Pagal šį reglamentą 2021 m. ir 2022 m. parama finansuojama padidinus Sąjungos nuosavų išteklių viršutinę ribą, o tai darytų poveikį Jungtinės Karalystės finansiniams įsipareigojimams. Todėl šis reglamentas neturėtų būti taikomas Jungtinei Karalystei arba jos teritorijoje,
                  
               PRIĖMĖ ŠĮ REGLAMENTĄ:
         
            1 straipsnis
            Reglamentas (ES) Nr. 1303/2013 iš dalies keičiamas taip:
            
                        1.
                     
                     
                        įterpiami šie straipsniai:
                        
                           „92a straipsnis
                           REACT-EU ištekliai
                           Tarybos reglamento (ES) 2020/2094 (*1) 1 straipsnio 2 dalyje nurodytos priemonės įgyvendinamos su struktūrinių fondų parama skiriant iki 47 500 000 000 EUR 2018 m. kainomis, kaip nurodyta to reglamento 2 straipsnio 2 dalies a punkto i papunktyje, laikantis to reglamento 3 straipsnio 3, 4, 7 ir 9 dalių.
                           Šiais papildomais 2021 ir 2022 m. ištekliais, skiriamais iš Europos Sąjungos ekonomikos gaivinimo priemonės, teikiama parama COVID-19 pandemijos sukeltai krizei ir jos socialiniams padariniams įveikti skirtiems veiksmams skatinti ir pasirengti žaliajam, skaitmeniniam ir atspariam ekonomikos atgaivinimui (toliau – REACT-EU ištekliai).
                           Kaip numatyta Reglamento (ES) 2020/2094 3 straipsnio 1 dalyje, REACT-EU ištekliai yra išorės asignuotosios pajamos Finansinio reglamento 21 straipsnio 5 dalies tikslais.
                        
                        
                           92b straipsnis
                           Įgyvendinimo taisyklės dėl REACT-EU išteklių
                           
                              1.   REACT-EU ištekliai skiriami pagal investicijų į ekonomikos augimą ir darbo vietų kūrimą tikslą.
                              Nukrypstant nuo 94 straipsnio, valstybės narės dalį savo REACT-EU išteklių taip pat bendrai skiria tarpvalstybinio bendradarbiavimo programoms pagal Europos teritorinio bendradarbiavimo tikslą, kurioje jos dalyvauja, jei sutinka, kad tokie asignavimai atspindi jų atitinkamus nacionalinius prioritetus.
                              REACT-EU ištekliai naudojami techninei paramai įgyvendinti pagal šio straipsnio 6 dalį ir veiksmams, kuriais įgyvendinamas šio straipsnio 9 dalies pirmoje pastraipoje nurodytas teminis tikslas.
                           
                           
                              2.   Be visų išteklių, išdėstytų 91 straipsnyje, REACT-EU ištekliai 2021 ir 2022 m. biudžetiniams įsipareigojimams skiriami taip:
                              
                                          —
                                       
                                       
                                          2021 m. 37 500 000 000 EUR,
                                       
                                    
                                          —
                                       
                                       
                                          2022 m. 10 000 000 000 EUR.
                                       
                                    REACT-EU ištekliais taip pat remiamos administracinės išlaidos – iki 18 000 000 EUR 2018 m. kainomis.
                              REACT-EU ištekliais remtini veiksmai gali būti atrinkti paramai iki 2023 m. pabaigos. Reglamente, kuriuo nustatomos bendros Europos regioninės plėtros fondo, „Europos socialinio fondo +“, Sanglaudos fondo, Teisingos pertvarkos fondo ir Europos jūrų reikalų ir žuvininkystės fondo nuostatos ir šių fondų bei Prieglobsčio ir migracijos fondo, Vidaus saugumo fondo ir Sienų valdymo ir vizų priemonės finansinės taisyklės, nustatytos laipsniško vykdymo nuostatos taikomos REACT-EU ištekliais remiamiems veiksmams.
                           
                           
                              3.   0,35 proc. REACT-EU išteklių skiriami Komisijos iniciatyva teikiamai techninei paramai, ypatingą dėmesį atkreipiant į valstybes nares, patyrusias didesnį COVID-19 pandemijos poveikį, ir valstybes nares, kurių įsisavinimo ir įgyvendinimo lygis žemesnis.
                           
                           
                              4.   Komisija įgyvendinimo aktais priima sprendimą, kuriuo kiekvienai valstybei narei paskirsto 2021 m. REACT-EU išteklius kaip asignavimus iš struktūrinių fondų, atsižvelgdama į VIIa priede nustatytus kriterijus ir metodiką. Tas sprendimas peržiūrimas 2021 m., siekiant paskirstyti REACT-EU išteklius 2022 m., remiantis 2021 m. spalio 19 d. turimais duomenimis.
                           
                           
                              5.   Nukrypstant nuo 76 straipsnio pirmos dalies, biudžetiniai įsipareigojimai dėl 2021 m. ir 2022 m. REACT-EU išteklių kiekvienai atitinkamai veiksmų programai bus padaryti kiekvieno fondo atžvilgiu.
                              76 straipsnio antroje dalyje nurodytas teisinis įsipareigojimas 2021 m. ir 2022 m. įsigalios Reglamento (ES) 2020/2094 3 straipsnio 3 dalyje nurodytą datą ar po jos.
                              76 straipsnio trečia ir ketvirta dalys REACT-EU ištekliams netaikomos.
                              Nukrypstant nuo Finansinio reglamento 14 straipsnio 3 dalies, šio reglamento II dalies IX antraštinės dalies IV skyriuje ir 136 straipsnyje nustatytos įsipareigojimų panaikinimo taisyklės taikomos biudžetiniams įsipareigojimams, pagrįstiems REACT-EU ištekliais. Nukrypstant nuo Finansinio reglamento 12 straipsnio 4 dalies c punkto, REACT-EU ištekliai tolesnei programai ar veiksmui nenaudojami.
                              Nukrypstant nuo šio reglamento 86 straipsnio 2 dalies ir 136 straipsnio 1 dalies, su REACT-EU ištekliais susiję įsipareigojimai panaikinami laikantis programų užbaigimui taikytinų taisyklių.
                              Kiekviena valstybė narė REACT-EU išteklius, kuriuos galima programuoti pagal ERPF ir ESF, skiria veiksmų programoms arba tarpvalstybinio bendradarbiavimo programoms, į kurias, laikydamasi partnerystės principo, įtraukia vietos ir regionų valdžios institucijas bei atitinkamas pilietinei visuomenei ir socialiniams partneriams atstovaujančias įstaigas.
                              Nukrypstant nuo 92 straipsnio 7 dalies, taip pat siūloma dalį REACT-EU išteklių naudoti, jei atitinkama valstybė narė mano, jog tai reikalinga, siekiant padidinti paramą Europos pagalbos labiausiai skurstantiems asmenims fondui, kad būtų galima spręsti asmenų, kurie dėl COVID-19 krizės nukentėjo precedento neturinčiu mastu, padėties klausimą. Dalis REACT-EU išteklių taip pat gali būti panaudota siekiant padidinti paramą JUI. Abiem atvejais padidinimas gali būti siūlomas prieš skiriant asignavimus ERPF ir ESF arba tuo pačiu metu.
                              Po pradinių asignavimų valstybių narių prašymu pagal 30 straipsnio 1 dalį iš dalies pakeisti veiksmų programą REACT-EU ištekliai gali būti perkeliami iš ERPF į ESF ir atvirkščiai, neatsižvelgiant į 92 straipsnio 1 dalies a, b, ir c punktuose nurodytas procentines dalis, išlaikant bendrą ESF veiklos pajėgumą Sąjungos lygmeniu. Ši pastraipa netaikoma ERPF ištekliams, skirtiems tarpvalstybinio bendradarbiavimo programoms pagal Europos teritorinio bendradarbiavimo tikslą.
                              30 straipsnio 5 dalis REACT-EU ištekliams netaikoma. Tie ištekliai neįtraukiami į toje dalyje nustatytų viršutinių ribų skaičiavimo pagrindą.
                              Taikant Finansinio reglamento 30 straipsnio 1 dalies f punktą, sąlyga, kad šie asignavimai turi būti skirti tam pačiam tikslui, tokiems perkėlimams netaikoma. Tokie perkėlimai gali būti taikomi tik einamiesiems metams ar būsimiems finansinio plano metams.
                              Šio reglamento 92 straipsnio 4 dalyje nustatyti reikalavimai pradiniam asignavimui ar vėlesniems REACT-EU išteklių perkėlimams netaikomi.
                              REACT-EU ištekliai įgyvendinami vadovaujantis fondo, kuriam jie skirti ar į kurį jie perkelti, taisyklėmis.
                           
                           
                              6.   Iki 4 proc. visų REACT-EU išteklių iš ERPF ir ESF valstybių narių iniciatyva gali būti skirta techninei paramai pagal bet kokią esamą veiksmų programą, remiamą ERPF ar ESF, arba 10 dalyje nurodytą (-as) naują (-as) veiksmų programą (-as).
                              Iki 6 proc. papildomų ERPF išteklių, skirtų tarpvalstybinio bendradarbiavimo programai pagal Europos teritorinio bendradarbiavimo tikslą, remiantis 1 dalies antra pastraipa, gali būti skiriama techninei paramai.
                           
                           
                              7.   Nukrypstant nuo 81 straipsnio 1 dalies ir 134 straipsnio 1 dalies, pradinis išankstinis finansavimas, mokėtinas Komisijai priėmus sprendimą dėl veiksmų programos priėmimo ar veiksmų programos dalinio pakeitimo patvirtinimo REACT-EU išteklių asignavimo atveju sudarys 11 proc. REACT-EU išteklių, skirtų 2021 m. vykdomoms programoms.
                              Taikant 134 straipsnio 2 dalį metiniam išankstiniam finansavimui, 2021 m., 2022 m. ir 2023 m. fondų paramos suma veiksmų programai visu programavimo laikotarpiu apims REACT-EU išteklius.
                              Sumokėta pirmoje pastraipoje nurodyta papildoma išankstinio finansavimo suma Komisijos sąskaitose visiškai patvirtinama ne vėliau kaip tada, kai užbaigiama veiksmų programa.
                           
                           
                              8.   REACT-EU ištekliai, neskirti techninei paramai, naudojami 9 dalies pirmoje pastraipoje nurodytam teminiam tikslui – COVID-19 pandemijos sukeltai krizei ir jos socialiniams padariniams įveikti skirtiems veiksmams skatinti ar pasirengti žaliajam, skaitmeniniam ir atspariam ekonomikos atgaivinimui.
                              Valstybės narės REACT-EU išteklius gali skirti vienai ar daugiau atskirų prioritetinių krypčių pagal esamą (-as) veiksmų programą (-as) pagal investicijų į ekonomikos augimą ir darbo vietų kūrimą tikslą arba esamą (-as) tarpvalstybinio bendradarbiavimo programą (-as) pagal Europos teritorinio bendradarbiavimo tikslą, arba šio straipsnio 10 dalyje nurodytai (-oms) naujai (-oms) veiksmų programai (-oms) pagal investicijų į ekonomikos augimą ir darbo vietų kūrimą tikslą. Nukrypstant nuo 26 straipsnio 1 dalies, atsižvelgiant į šio straipsnio 4 dalį, programa apima laikotarpį iki 2022 m. gruodžio 31 d.
                              ERPF atveju, REACT-EU ištekliai pirmiausia naudojami investicijoms į sveikatos priežiūros produktus ir paslaugas arba į socialinę infrastruktūrą, paramai apyvartinio kapitalo ar paramos investicijų forma MVĮ investicijoms į sektorius, kuriems būdingas aukštas darbo vietų kūrimo potencialas, paramai investicijoms į veiksmus, kuriais prisidedama prie perėjimo prie skaitmeninės ir žaliosios ekonomikos, paramai į piliečiams teikiamų pagrindinių paslaugų infrastruktūrą ir paramai ekonominės paramos priemonėms regionams, kurie yra ypač priklausomi nuo sektorių, labiausiai paveiktų COVID-19 krizės.
                              ESF atveju REACT-EU ištekliai pirmiausia naudojami įsidarbinimo galimybėms remti, išsaugant samdomų darbuotojų ir savarankiškai dirbančių asmenų darbo vietas, be kita ko, taikant sutrumpinto darbo laiko programas, net tada, kai parama nėra derinama su aktyviomis darbo rinkai skirtomis priemonėmis, nebent tos priemonės būtų privalomos pagal nacionalinę teisę. REACT-EU ištekliais remiamas darbo vietų kūrimas ir kokybiškas užimtumas, ypač pažeidžiamoje padėtyje esantiems asmenims, ir išplečiamas jaunimo užimtumo priemonių taikymas atsižvelgiant į sustiprintą Jaunimo garantijų iniciatyvą. Investicijomis į švietimą, mokymą ir įgūdžių ugdymą siekiama spręsti su dvejopa žaliąja ir skaitmenine pertvarka susijusius iššūkius.
                              REACT-EU ištekliais taip pat remiamos socialinės sistemos, kuriomis prisidedama prie socialinės įtraukties, kovos su diskriminacija ir skurdo panaikinimo priemonių, ypatingą dėmesį skiriant vaikų skurdui, ir didinamos galimybės naudotis visuotinės svarbos paslaugomis, taip pat ir vaikams, vyresnio amžiaus asmenims, neįgaliesiems, etninėms mažumoms ir benamiams.
                           
                           
                              9.   Kartu su šio straipsnio 6 dalyje nurodyta išimtimi dėl techninės paramos ir šio straipsnio 5 dalies septintoje pastraipoje nurodytų REACT-EU išteklių EPLSAF arba JUI, REACT-EU ištekliais remiami veiksmai pagal naują teminį tikslą „Veiksmų, skirtų COVID-19 pandemijos sukeltai krizei ir jos socialiniams padariniams įveikti, skatinimas ir pasirengimas žaliajam, skaitmeniniam ir atspariam ekonomikos atgaivinimui“, kuris papildo 9 straipsnyje išdėstytus teminius tikslus.
                              Šios dalies pirmoje pastraipoje nurodytas teminis tikslas išskirtinai taikomas tik REACT-EU išteklių programavimui. Nukrypstant nuo šio reglamento 96 straipsnio 1 dalies b, c ir d punktų ir nuo Reglamento (ES) Nr. 1299/2013 8 straipsnio 1 dalies, jis su kitais investavimo prioritetais nederinamas.
                              Šios dalies pirmoje pastraipoje nurodytas teminis tikslas taip pat yra vienintelis investavimo prioritetas programuojant ir įgyvendinant iš ERPF ir ESF teikiamus REACT-EU išteklius.
                              Jei pagal šios dalies pirmoje pastraipoje nurodytą teminį tikslą pagal jau esamą veiksmų programą nustatoma viena ar daugiau atskirų prioritetinių krypčių, nereikalaujama patikslintame veiksmų programos prioritetinių krypčių apraše pateikti šio reglamento 96 straipsnio 2 dalies b punkto v ir vii papunkčiuose ir Reglamento (ES) Nr. 1299/2013 8 straipsnio 2 dalies b punkto v ir vi papunkčiuose išvardytų elementų.
                              Šio reglamento 96 straipsnio 2 dalies d punkte ir Reglamento (ES) Nr. 1299/2013 8 straipsnio 2 dalies d punkte išdėstytame patikslintame finansavimo plane pateikiamas REACT-EU išteklių asignavimas 2021 m. ir prireikus 2022 m., nenustatant veiklos lėšų rezervo sumų ir neskirstant pagal regionų kategorijas.
                              Nukrypstant nuo šio reglamento 30 straipsnio 1 dalies, valstybių narių prašymai iš dalies pakeisti programą tinkamai pagrindžiami ir juose, visų pirma, nustatoma, kokio poveikio tikimasi iš programos pakeitimų siekiant paskatinti veiksmus, skirtus COVID-19 pandemijos sukeltai krizei ir jos socialiniams padariniams įveikti ir pasirengti žaliajam, skaitmeniniam ir atspariam ekonomikos atgaivinimui. Tokie prašymai teikiami kartu su atnaujinta programa.
                           
                           
                              10.   Nukrypstant nuo 26 straipsnio 4 dalies, valstybės narės gali parengti naujas specialias veiksmų programas pagal investicijų į ekonomikos augimą ir darbo vietų kūrimo tikslą, remiantis šio straipsnio 9 dalies pirmoje pastraipoje nurodytu nauju teminiu tikslu. Nereikalaujama atlikti jokio 55 straipsnyje nurodyto ex ante vertinimo.
                              Nukrypstant nuo 96 straipsnio 2 dalies a punkto, jei parengiama tokia nauja veiksmų programa, pagrindime paaiškinama, kokio poveikio tikimasi iš veiksmų programos COVID-19 pandemijos sukeltai krizei ir jos socialiniams padariniams įveikti skirtiems veiksmams skatinti ir pasirengti žaliajam, skaitmeniniam ir atspariam ekonomikos atgaivinimui.
                              Taikant 96 straipsnio 5 dalies a punktą, jei nustatyta tokia nauja veiksmų programa, valstybės narės gali nurodyti tik pagal jau vykdomas ERPF, ESF ir Sanglaudos fondo remiamas veiksmų programas paskirtąsias institucijas.
                              Elementų, išdėstytų 96 straipsnio 2 dalies pirmos pastraipos b punkto v ir vii papunkčiuose, 4 dalyje, 6 dalies b ir c punktuose ir 96 straipsnio 7 dalyje, tokios naujos veiksmų programos atveju pateikti nereikalaujama. 96 straipsnio 3 dalyje išdėstytus elementus privaloma pateikti tik tada, jei teikiama atitinkama parama.
                              Nukrypstant nuo 29 straipsnio 3 ir 4 dalių ir 30 straipsnio 2 dalies, Komisija deda visas pastangas, kad kiekvieną naują specialią veiksmų programą arba bet kokį esamos programos pakeitimą patvirtintų per 15 darbo dienų nuo tada, kai valstybė narė ją (jį) pateikė.
                           
                           
                              11.   Nukrypstant nuo 65 straipsnio 2 ir 9 dalių, išlaidas veiksmams, kuriems parama teikiama laikantis šio straipsnio 9 dalies pirmoje pastraipoje nustatyto teminio tikslo, galima finansuoti nuo 2020 m. vasario 1 d.
                           
                           
                              12.   Nukrypstant nuo 120 straipsnio 3 dalies pirmos ir antros pastraipų, iki 100 proc. siekiantis bendras finansavimas gali būti taikomas iš REACT-EU išteklių, skirtų pagal šio straipsnio 9 dalies pirmą pastraipą nurodytą teminį tikslą, remiamai (-oms) prioritetinei (-ėms) krypčiai (-ims). Be konkretiems fondams taikomose taisyklėse nustatytų bendrųjų rodiklių, valstybės narės, kai tikslinga, taip pat naudojasi Komisijos pateiktais konkrečioms programoms skirtais COVID-19 rodikliais.
                              Nukrypstant nuo 56 straipsnio 3 dalies ir 114 straipsnio 2 dalies, valstybės narės užtikrina, kad iki 2024 m. gruodžio 31 d. būtų atliktas bent vienas REACT-EU išteklių naudojimo vertinimas siekiant įvertinti jų veiksmingumą, efektyvumą, poveikį ir, kai taikytina, įtraukumą bei nediskriminavimą, be kita ko, vertinant lyčių aspektu, ir tai, kaip jais buvo prisidėta prie šio straipsnio 9 dalies pirmoje pastraipoje nurodyto teminio tikslo.
                           
                           
                              13.   REACT-EU ištekliams netaikomos šios nuostatos:
                              
                                          a)
                                       
                                       
                                          nukrypstant nuo 18 straipsnio, reikalavimai, susiję su paramos telkimu pagal temas, įskaitant ribines vertes tvariai miestų plėtrai, kaip išdėstyta šiame reglamente ar konkrečiam fondui taikomose taisyklėse;
                                       
                                    
                                          b)
                                       
                                       
                                          nukrypstant nuo 19 straipsnio ir konkrečiam fondui taikomų taisyklių, ex ante sąlygos;
                                       
                                    
                                          c)
                                       
                                       
                                          nukrypstant nuo atitinkamai 20 ir 22 straipsnių, reikalavimai dėl veiklos lėšų rezervo ir veiklos plano taikymo;
                                       
                                    
                                          d)
                                       
                                       
                                          65 straipsnio 6 dalis – veiksmams, kurie pradėti nuo 2020 m. vasario 1 d. ir kuriais skatinami veiksmai COVID-19 pandemijos sukeltai krizei ir jos socialiniams padariniams įveikti ir pasirengti žaliajam, skaitmeniniam ir atspariam ekonomikos atgaivinimui, remiamiems pagal šio straipsnio 9 dalies pirmą pastraipą nurodytą teminį tikslą;
                                       
                                    
                                          e)
                                       
                                       
                                          nukrypstant nuo 116 straipsnio ir 115 straipsnio 1 dalies a punkto, reikalavimai parengti komunikacijos strategiją.
                                       
                                    Nukrypstant nuo Reglamento (ES) Nr. 1299/2013 12 straipsnio 4 dalyje nustatytų reikalavimų, REACT-EU ištekliais pagal Europos teritorinio bendradarbiavimo tikslą remiamų veiksmų atveju pakanka, kad paramos gavėjai bendradarbiautų bent dviejose srityse.
                           
                           
                              14.   Valstybės narės ir vadovaujančios institucijos, atlikdamos savo pareigas, susijusias su informavimu, komunikavimu ir matomumu pagal 115 straipsnio 1 ir 3 dalis ir XII priedą, užtikrina, kad galimi paramos gavėjai, paramos gavėjai, dalyviai, finansinių priemonių galutiniai gavėjai ir visuomenė žinotų apie šių papildomų išteklių buvimą, mastą ir jų teikiamą REACT-EU paramą.
                              Valstybės narės ir vadovaujančiosios institucijos piliečiams aiškiai nurodo, kad atitinkamas veiksmas finansuojamas kaip Sąjungos atsako į COVID-19 pandemiją priemonė, ir užtikrina visišką skaidrumą, kai tikslinga, pasitelkdamos socialinę žiniasklaidą.
                              Jei parama veiksmams skiriama iš REACT-EU išteklių, XII priedo 2.2 skirsnyje pateiktos nuorodos į „fondą“, „fondus“ ar „ESI fondus“ papildomos nuoroda „finansuojama kaip Sąjungos atsako į COVID-19 pandemiją priemonė“.
                           
                        
                        
                           (*1)  2020 m. gruodžio 14 d. Tarybos sprendimas (ES) 2020/2094, kuriuo nustatoma Europos Sąjungos ekonomikos gaivinimo priemonė atsigavimui po COVID-19 krizės paremti (OL L 433, 2020 12 22, p. 23).“;"
                        
                     
                  
                        2.
                     
                     
                        154 straipsnis papildomas šia pastraipa:
                        „92a ir 92b straipsniai netaikomi Jungtinei Karalystei ar jos teritorijoje. Šiose nuostatose pateikiama nuorodos į valstybes nares neapima Jungtinės Karalystės.“
                     
                  
                        3.
                     
                     
                        Šio reglamento priede išdėstytas tekstas įterpiamas kaip VIIa priedas.
                     
                  
         
            2 straipsnis
            Komisija ne vėliau kaip 2025 m. kovo 31 d. Europos Parlamentui ir Tarybai pateikia REACT-EU vertinimą. Tas vertinimas apima informaciją apie REACT-EU tikslų įgyvendinimą, REACT-EU išteklių naudojimo efektyvumą, finansuojamų veiksmų rūšis, naudos gavėjus ir finansinių asignavimų galutinius gavėjus, taip pat jos teikiamą Europos pridėtinę vertę padedant atgaivinti ekonomiką.
         
         
            3 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
         
         
            Šis reglamentas yra privalomas visas ir tiesiogiai taikomas visose valstybėse narėse.
            Priimta Briuselyje 2020 m. gruodžio 23 d.
            
               
                  Europos Parlamento vardu
               
               
                  Pirmininkas
               
               D. M. SASSOLI
            
            
               
                  Tarybos vardu
               
               
                  Pirmininkas
               
               M. ROTH
            
         
         
            (1)  OL C 272, 2020 8 17, p. 1.
         
            (2)  2020 m. spalio 14 d. nuomonė (dar nepaskelbta Oficialiajame leidinyje).
         
            (3)  2020 m. gruodžio 16 d. Europos Parlamento pozicija (dar nepaskelbta Oficialiajame leidinyje) ir 2020 m. gruodžio 22 d. Tarybos sprendimas.
         
            (4)  2013 m. gruodžio 17 d. Europos Parlamento ir Tarybos reglamentas (ES) Nr. 1301/2013 dėl Europos regioninės plėtros fondo ir dėl konkrečių su investicijų į ekonomikos augimą ir darbo vietų kūrimą tikslu susijusių nuostatų, kuriuo panaikinamas Reglamentas (EB) Nr. 1080/2006 (OL L 347, 2013 12 20, p. 289).
         
            (5)  2013 m. gruodžio 17 d. Europos Parlamento ir Tarybos reglamentas (ES) Nr. 1303/2013, kuriuo nustatomos Europos regioninės plėtros fondui, Europos socialiniam fondui, Sanglaudos fondui, Europos žemės ūkio fondui kaimo plėtrai ir Europos jūros reikalų ir žuvininkystės fondui bendros nuostatos ir Europos regioninės plėtros fondui, Europos socialiniam fondui, Sanglaudos fondui ir Europos jūros reikalų ir žuvininkystės fondui taikytinos bendrosios nuostatos ir panaikinamas Tarybos reglamentas (EB) Nr. 1083/2006 (OL L 347, 2013 12 20, p. 320).
         
            (6)  2020 m. kovo 30 d. Europos Parlamento ir Tarybos reglamentas (ES) 2020/460, kuriuo dėl konkrečių priemonių investicijoms į valstybių narių sveikatos priežiūros sistemas ir kitus jų ekonomikos sektorius sutelkti reaguojant į COVID-19 protrūkį iš dalies keičiami reglamentai (ES) Nr. 1301/2013, (ES) Nr. 1303/2013 ir (ES) Nr. 508/2014 (Atsako į koronaviruso grėsmę investicijų iniciatyva) (OL L 99, 2020 3 31, p. 5).
         
            (7)  2020 m. balandžio 23 d. Europos Parlamento ir Tarybos reglamentas (ES) 2020/558, kuriuo iš dalies keičiami reglamentai (ES) Nr. 1301/2013 ir (ES) Nr. 1303/2013, kiek tai susiję su konkrečiomis priemonėmis, kuriomis sudaromos išskirtinės lanksčios sąlygos naudoti Europos struktūrinių ir investicijų fondų lėšas reaguojant į COVID-19 protrūkį (OL L 130, 2020 4 24, p. 1).
         
            (8)  2020 m. gruodžio 14 d. Tarybos sprendimas (ES) 2020/2094, kuriuo nustatoma Europos Sąjungos ekonomikos gaivinimo priemonė atsigavimui po COVID-19 krizės paremti (OL L 433, 2020 12 22, p. 23).
         
            (9)  2018 m. liepos 18 d. Europos Parlamento ir Tarybos reglamentas (ES, Euratomas) 2018/1046 dėl Sąjungos bendrajam biudžetui taikomų finansinių taisyklių, kuriuo iš dalies keičiami reglamentai (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 ir Sprendimas Nr. 541/2014/ES, bei panaikinamas Reglamentas (ES, Euratomas) Nr. 966/2012 (OL L 193, 2018 7 30, p. 1).
         
            (10)  OL L 29, 2020 1 31, p. 7.
         
            (11)  2013 m. gruodžio 2 d. Tarybos reglamentas (ES, Euratomas) Nr. 1311/2013, kuriuo nustatoma 2014–2020 m. daugiametė finansinė programa (OL L 347, 2013 12 20, p. 884).
         
            (12)  2014 m. gegužės 26 d. Tarybos sprendimas 2014/335/ES (Euratomas) dėl Europos Sąjungos nuosavų išteklių sistemos (OL L 168, 2014 6 7, p. 105).
      
      
         
            PRIEDAS
            
               
                  
                     „VIIa PRIEDAS
                     
                        REACT-EU išteklių paskirstymo metodika – 92b straipsnio 4 dalis
                     
                     REACT-EU išteklių paskirstymo metodas
                     REACT-EU ištekliai valstybėms narėms paskirstomi vadovaujantis tokia metodika:
                     
                                 1.
                              
                              
                                 Kiekvienos valstybės laikinoji REACT-EU išteklių dalis apskaičiuojama kaip dalių, nustatytų pagal toliau nurodytus kriterijus, svertinė suma, ir pritaikomi nurodyti koeficientai:
                                 
                                             a)
                                          
                                          
                                             BVP rodiklis (koeficientas 2/3) apskaičiuojamas atliekant šiuos veiksmus:
                                             
                                                         i)
                                                      
                                                      
                                                         EUR išreikštas kiekvienos valstybės narės visas realus dėl sezoniškumo pakoreguotas BVP, kurio ji neteko nuo 2019 m. pirmo pusmečio iki visoms atitinkamoms valstybėms narėms taikytino atskaitinio laikotarpio pabaigos;
                                                      
                                                   
                                                         ii)
                                                      
                                                      
                                                         pagal i papunktį gautos dalys patikslinamos jas padalijant iš valstybės narės BNP vienam gyventojui, išreikštų kaip ES 27 vidutinių BNP vienam gyventojui procentinė dalis (vidurkis išreikštas 100 proc.);
                                                      
                                                   
                                       
                                             b)
                                          
                                          
                                             nedarbo rodiklis (koeficientas 2/9) išreikštas kaip:
                                             
                                                         i)
                                                      
                                                      
                                                         valstybei narei tenkančios bendro visų susijusių valstybių narių bedarbių skaičiaus dalies 2020 m. sausio mėn. (koeficientas 3/4) ir
                                                      
                                                   
                                                         ii)
                                                      
                                                      
                                                         valstybei narei tenkančios bendro bedarbių skaičiaus padidėjimo nuo 2020 m. sausio mėn. iki visoms atitinkamoms valstybėms narėms taikytino atskaitinio laikotarpio pabaigos (koeficientas 1/4) svertinis vidurkis;
                                                      
                                                   
                                       
                                             c)
                                          
                                          
                                             jaunimo nedarbo rodiklis (koeficientas 1/9) išreikštas kaip:
                                             
                                                         i)
                                                      
                                                      
                                                         valstybei narei tenkančios bendro visų susijusių valstybių narių jaunų bedarbių skaičiaus dalies nuo 2020 m. sausio mėn. (koeficientas 3/4) ir
                                                      
                                                   
                                                         ii)
                                                      
                                                      
                                                         valstybei narei tenkančios bendro jaunų bedarbių skaičiaus padidėjimo nuo 2020 m. sausio mėn. iki visoms atitinkamoms valstybėms narėms taikytino atskaitinio laikotarpio (koeficientas 1/4) vidurkis.
                                                      
                                                   
                                       Jei valstybės narės EUR išreikštas realus dėl sezoniškumo pakoreguotas BVP taikytinu atskaitiniu laikotarpiu yra didesnis nei 2019 m. pirmąjį pusmetį, valstybės narės duomenys į skaičiavimus pagal a punkto i papunktį neįtraukiami.
                                 Jei bedarbių (15–74 metų amžiaus grupė) ar jaunų bedarbių (15–24 metų amžiaus grupė) skaičius valstybėje narėje taikytinu atskaitiniu laikotarpiu yra mažesnis nei 2020 m. sausio mėn., valstybės narės duomenys į skaičiavimus pagal b punkto ii papunktį ir c punkto ii papunktį neįtraukiami.
                              
                           
                                 2.
                              
                              
                                 Taikant 1 dalyje nustatytas taisykles atskirai valstybei narei skiriamų asignavimų lygis visu 2021–2022 m. laikotarpiu negali būti didesnis nei
                                 
                                             a)
                                          
                                          
                                             valstybių narių, kurių BNP vienam gyventojui (pagal PGS) 2015–2017 m. laikotarpiu yra didesnis nei 109 proc. ES 27 vidurkio: 0,07 proc. jų realaus BVP 2019 m.;
                                          
                                       
                                             b)
                                          
                                          
                                             valstybių narių, kurių BNP vienam gyventojui (pagal PGS) 2015–2017 m. laikotarpiu yra mažesnis nei 90 proc. ES 27 vidurkio: 2,60 proc. jų realaus BVP 2019 m.;
                                          
                                       
                                             c)
                                          
                                          
                                             jei valstybių narių, kurių BNP vienam gyventojui (pagal PGS) 2015–2017 m. laikotarpiu yra didesnis nei 90 proc. arba mažesnis ar lygus 109 proc. ES 27 vidurkio: procentinis dydis apskaičiuojamas taikant tiesinę interpoliaciją nuo 0,07 proc. iki 2,60 proc. jų realaus BVP 2019 m., todėl viršutinės ribos procentinis dydis bus proporcingai sumažintas atsižvelgiant į gerovės padidėjimą.
                                          
                                       a–c punktuose nustatytą lygį vienai valstybei narei viršijančios sumos perskirstomos proporcingai visų kitų valstybių narių, kurių BNP vienam gyventojui (pagal PGS) yra mažesnis nei 100 proc. ES 27 vidurkio, asignavimams. BNP vienam gyventojui (pagal PGS) 2015–2017 m. laikotarpiu naudojamos sanglaudos politikos atžvilgiu derybose dėl 2021–2027 m. DFP.
                              
                           
                                 3.
                              
                              
                                 Apskaičiuojant 2021 m. REACT-EU išteklių paskirstymą:
                                 
                                             a)
                                          
                                          
                                             BVP atskaitinis laikotarpis yra 2020 m. pirmas pusmetis;
                                          
                                       
                                             b)
                                          
                                          
                                             apskaičiuojant bedarbių ir jaunų bedarbių skaičių atskaitinis laikotarpis yra 2020 m. birželio–rugpjūčio mėn. vidurkis;
                                          
                                       
                                             c)
                                          
                                          
                                             taikant 2 dalį gautas didžiausias asignavimas padauginamas iš 2021 m. REACT-EU išteklių dalies nuo 2021 m. ir 2022 m. skirtų visų REACT-EU išteklių.
                                          
                                       Prieš taikant 1 ir 2 dalyje nustatytą metodą 2021 m. REACT-EU ištekliams, 100 000 000 EUR ir 50 000 000 EUR sumos atitinkamai skiriamos Liuksemburgui ir Maltai.
                                 Be to, atokiausiems NUTS 2 lygio regionams iš asignavimo pridedama suma, atitinkanti 30 EUR pagalbos intensyvumo sumą vienam gyventojui. Šis asignavimas paskirstomas pagal regionus ir valstybes nares proporcingai šių regionų bendram gyventojų skaičiui. Papildomas asignavimas atokiausiems regionams pridedamas prie asignavimo, kurį kiekvienas atokiausias regionas gauna skirstant nacionalinį biudžetą.
                                 Likusi 2021 m. suma valstybėms narėms paskirstoma pagal 1 ir 2 dalyse nustatytą metodą.
                              
                           
                                 4.
                              
                              
                                 Apskaičiuojant 2022 m. REACT-EU išteklių paskirstymą:
                                 
                                             a)
                                          
                                          
                                             BVP atskaitinis laikotarpis yra 2021 m. pirmas pusmetis;
                                          
                                       
                                             b)
                                          
                                          
                                             apskaičiuojant bedarbių ir jaunų bedarbių skaičių atskaitinis laikotarpis yra 2021 m. birželio–rugpjūčio mėn. vidurkis;
                                          
                                       
                                             c)
                                          
                                          
                                             taikant 2 dalį gautas didžiausias asignavimas padauginamas iš 2022 m. REACT-EU išteklių dalies nuo 2021 m. ir 2022 m. skirtų visų REACT-EU išteklių.
                                          
                                       
                           
               “.